CELEX: 32018R1992
Language: hr
Date: 2018-12-14 00:00:00
Title: Provedbena uredba Komisije (EU) 2018/1992 оd 14. prosinca 2018. o izmjeni Provedbene uredbe (EU) br. 1191/2014 u pogledu izvješćivanja iz članka 19. Uredbe (EU) br. 517/2014 o podacima u vezi s fluorougljikovodicima koji su stavljeni na tržište u Ujedinjenoj Kraljevini i u Uniji 27 država članica

17.12.2018   
               
               
                  HR
               
               
                  Službeni list Europske unije
               
               
                  L 320/25
               
            
         PROVEDBENA UREDBA KOMISIJE (EU) 2018/1992
         оd 14. prosinca 2018.
         o izmjeni Provedbene uredbe (EU) br. 1191/2014 u pogledu izvješćivanja iz članka 19. Uredbe (EU) br. 517/2014 o podacima u vezi s fluorougljikovodicima koji su stavljeni na tržište u Ujedinjenoj Kraljevini i u Uniji 27 država članica
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 517/2014 Europskog parlamenta i Vijeća od 16. travnja 2014. o fluoriranim stakleničkim plinovima i stavljanju izvan snage Uredbe (EZ) br. 842/2006 (1), a posebno njezin članak 19. stavak 7.,
         budući da:
         
                     (1)
                  
                  
                     Provedbenom uredbom Komisije (EU) br. 1191/2014 (2) određuje se oblik i način podnošenja izvješća iz članka 19. Uredbe (EU) br. 517/2014.
                  
               
                     (2)
                  
                  
                     Uredbom (EU) br. 517/2014 propisuje se da fluorougljikovodici koje proizvođači ili uvoznici stavljaju na tržište Unije podliježu godišnjoj kvoti kako bi se postiglo postupno smanjenje količine fluorougljikovodikâ. Te kvote za proizvođače i uvoznike izračunavaju se na temelju referentnih vrijednosti koje je utvrdila Komisija na temelju godišnjeg prosjeka količina fluorougljikovodikâ koje su proizvođači ili uvoznici prijavili u skladu s člankom 19. Uredbe (EU) br. 517/2014 od 1. siječnja 2015. nadalje, u skladu s Prilogom V. toj uredbi.
                  
               
                     (3)
                  
                  
                     S obzirom na to da je Ujedinjena Kraljevina 29. ožujka 2017. obavijestila da namjerava napustiti Uniju, u skladu s člankom 50. Ugovora o Europskoj uniji, Ugovori će se prestati primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od obavijesti, osim ako Europsko vijeće, u dogovoru s Ujedinjenom Kraljevinom, odluči produljiti to razdoblje. Uslijed toga, i ne dovodeći u pitanje odredbe sporazuma o povlačenju, Uredba (EU) br. 517/2014 primjenjuje se samo dok Ujedinjena Kraljevina ne prestane biti država članica.
                  
               
                     (4)
                  
                  
                     S obzirom na obavijest Ujedinjene Kraljevine u skladu s člankom 50. Ugovora o Europskoj uniji, nakon što se Ujedinjena Kraljevina povuče iz Unije, važno je osigurati dostupnost točnih podataka u pogledu stavljanja na tržište Unije fluorougljikovodikâ radi ponovnog izračuna referentnih vrijednosti u skladu s člankom 16. stavkom 3. Uredbe (EU) br. 517/2014 koji se treba provesti 2020.
                  
               
                     (5)
                  
                  
                     Prilog Provedbenoj uredbi (EU) br. 1191/2014 trebalo bi stoga izmijeniti kako bi se omogućilo odvajanje količina fluorougljikovodikâ koji se stavljaju na tržište u Ujedinjenoj Kraljevini od onih koji se stavljaju na tržište u Uniji 27 država članica.
                  
               
                     (6)
                  
                  
                     Međutim, odvajanje podataka o kojima se izvješćuje u vezi s fluorougljikovodicima koji su stavljeni na tržište u Ujedinjenoj Kraljevini i u Uniji 27 država članica potrebno je samo od trenutka kad se pravo Unije više ne bude primjenjivalo u Ujedinjenoj Kraljevini i na nju. Stoga je izmjena Provedbene uredbe (EU) br. 1191/2014 potrebna samo u pogledu podataka o kojima se izvješćuje za kalendarsku godinu 2018. te sve do godine, uključujući i tu godinu, u kojoj Ujedinjena Kraljevina napusti Uniju i pravo Unije prestane se primjenjivati u Ujedinjenoj Kraljevini i na nju.
                  
               
                     (7)
                  
                  
                     Kako bi se odvajanje podataka u okviru obveze izvješćivanja primjenjivalo za izvješćivanje o podacima za kalendarsku godinu 2018. za koju se podaci moraju dostaviti do 31. ožujka 2019., promjena obveze trebala bi stupiti na snagu i primijeniti se prije tog datuma. U svim narednim godinama datum za dostavljanje podataka o kojima se izvješćuje trebao bi biti 31. ožujka.
                  
               
                     (8)
                  
                  
                     Količine fluorougljikovodikâ o kojima je potrebno izvijestiti u skladu s Prilogom ovom provedbenom aktu trebale bi biti količine koje su prvi put stavljene na tržište Ujedinjene Kraljevine.
                  
               
                     (9)
                  
                  
                     Mjere predviđene ovom Uredbom u skladu su s mišljenjem odbora osnovanog člankom 24. stavkom 1. Uredbe (EU) br. 517/2014,
                  
               DONIJELA JE OVU UREDBU:
         
            Članak 1.
            Prilog Provedbenoj uredbi (EU) br. 1191/2014 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. prosinca 2018.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 150, 20.5.2014., str. 195.
         
         
            (2)  Provedbena uredba Komisije (EU) br. 1191/2014 оd 30. listopada 2014. o određivanju oblika i načina podnošenja izvješća iz članka 19. Uredbe (EU) br. 517/2014 Europskog parlamenta i Vijeća o fluoriranim stakleničkim plinovima (SL L 318, 5.11.2014., str. 5.).
      
      
         
            PRILOG
            U Prilogu Provedbenoj uredbi (EU) br. 1191/2014 dodaje se sljedeći dio 13.a:
            
               „Dio 13.a: Popunjavaju proizvođači i uvoznici plinova – članak 19. stavak 1. Uredbe (EU) br. 517/2014 te točka 1. podtočke od (a) do (d); točka 2. podtočke (a), (b) i (d) te točka 3. podtočke (a) i (b) Priloga VII. Uredbi (EU) br. 517/2014
               
               Prvi se put primjenjuje na izvješćivanje o aktivnostima provedenima 2018. (najkasnije do 31. ožujka 2019.) te do godine, uključujući i tu godinu, u kojoj se pravo Unije prestane primjenjivati u Ujedinjenoj Kraljevini i na nju.
               Količine se iskazuju u metričkim tonama s točnošću od tri decimalna mjesta, zasebno za svaki plin naveden u odjeljku 1. Priloga I. Uredbi (EU) br. 517/2014 ili za mješavine koje sadržavaju najmanje jedan od tih plinova ili za svaki plin ili mješavinu sadržanu u unaprijed pomiješanim poliolima.
               
                            
                        
                        
                           
                              AUTOMATSKI IZRAČUNATE KOLIČINE
                           
                        
                        
                           NAPOMENE
                        
                     
                           13.aA
                        
                        
                           Količina fluorougljikovodikâ fizički stavljena na tržište, osim upotreba koje su izuzete
                        
                        
                           13aA = 4M – Zbroj izuzetih upotreba u 5. dijelu (5.A – 5.F)
                        
                      
                        
                           
                              INFORMACIJE KOJE SE DOSTAVLJAJU
                           
                        
                     
                           13.aB
                        
                        
                           od čega: količina po prvi put stavljena na tržište Ujedinjene Kraljevine
                        
                        
                           Ne uključuju se količine stavljene na tržište Ujedinjene Kraljevine koje su zatim isporučene Uniji (bez Ujedinjene Kraljevine) u rasutom stanju.
                           Uključuju se količine isporučene na tržište Ujedinjene Kraljevine u rasutom stanju koje su prethodno stavljene na tržište Unije (bez Ujedinjene Kraljevine).
                        
                      
                        
                           
                              AUTOMATSKI IZRAČUNATE KOLIČINE
                           
                        
                     
                           13.aC
                        
                        
                           od čega: količina stavljena na tržište Unije, ne uključujući Ujedinjenu Kraljevinu
                        
                        
                           13.aC = 13.aA – 13.aB”